CELEX: 52017PC0539
Language: el
Date: 2017-09-20
Title: Τροποποίηση εκκρεμούσας πρότασης κανονισμού για την τροποποίηση του κανονισμού (ΕΕ) αριθ. 1095/2010 σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών) και την τροποποίηση του κανονισμού (ΕΕ) αριθ. 648/2012 όσον αφορά τις διαδικασίες για την αδειοδότηση κεντρικών αντισυμβαλλομένων και τις αρχές που συμμετέχουν, καθώς και τις απαιτήσεις για την αναγνώριση κεντρικών αντισυμβαλλομένων τρίτων χωρών (πρόταση της Επιτροπής EMIR II)

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 20.9.2017
            COM(2017) 539 final
            2017/0136(COD)
            Τροποποίηση εκκρεμούσας πρότασης
            κανονισμού για την τροποποίηση του κανονισμού (ΕΕ) αριθ. 1095/2010 σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών) και την τροποποίηση του κανονισμού (ΕΕ) αριθ. 648/2012 όσον αφορά τις διαδικασίες για την αδειοδότηση κεντρικών αντισυμβαλλομένων και τις αρχές που συμμετέχουν, καθώς και τις απαιτήσεις για την αναγνώριση κεντρικών αντισυμβαλλομένων τρίτων χωρών (πρόταση της Επιτροπής EMIR II)
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
            
               
                  Στις 13 Ιουνίου 2017 η Επιτροπή υπέβαλε πρόταση κανονισμού για την τροποποίηση του κανονισμού (ΕΕ) αριθ. 1095/2010 σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών) και την τροποποίηση του κανονισμού (ΕΕ) αριθ. 648/2012 όσον αφορά τις διαδικασίες για την αδειοδότηση κεντρικών αντισυμβαλλομένων και τις αρχές που συμμετέχουν, καθώς και τις απαιτήσεις για την αναγνώριση κεντρικών αντισυμβαλλομένων τρίτων χωρών (πρόταση της Επιτροπής EMIR II [COM (2017) 331 final]).
               
               
                  Η πρόταση έχει ως στόχο να εφοδιαστεί η Ένωση Κεφαλαιαγορών με ένα αποτελεσματικότερο και συνεκτικότερο σύστημα εποπτείας για τους κεντρικούς αντισυμβαλλομένους, προς όφελος της περαιτέρω ολοκλήρωσης της αγοράς, της χρηματοπιστωτικής σταθερότητας και της εδραίωσης ισότιμων όρων ανταγωνισμού. Μεταξύ άλλων, η πρόταση έχει ως στόχο να διασφαλιστεί στενότερη συνεργασία μεταξύ των αρμόδιων για την εποπτεία των κεντρικών αντισυμβαλλομένων εθνικών αρχών και των αρμόδιων για τα νομίσματα της Ένωσης κεντρικών τραπεζών. Επομένως, προτείνεται να συσταθεί ένα νέο όργανο στο πλαίσιο της Ευρωπαϊκής Αρχής Κινητών Αξιών και Αγορών (ΕΑΚΑΑ) («εκτελεστική σύνοδος για τους κεντρικούς αντισυμβαλλομένους») που θα είναι αρμόδιο να φέρει εις πέρας τα καθήκοντα που αφορούν γενικά τους κεντρικούς αντισυμβαλλομένους και ειδικότερα να εποπτεύει τους κεντρικούς αντισυμβαλλομένους της Ένωσης και τρίτων χωρών. Η εκτελεστική σύνοδος για τους κεντρικούς αντισυμβαλλομένους θα αποτελείται από μόνιμα και από ειδικά για κάθε κεντρικό αντισυμβαλλόμενο μέλη. Στα μόνιμα μέλη συγκαταλέγονται ο επικεφαλής της εκτελεστικής συνόδου για τους κεντρικούς αντισυμβαλλομένους και δύο ανεξάρτητοι διευθυντές, οι οποίοι ενεργούν ανεξάρτητα και αντικειμενικά προς το συμφέρον της Ένωσης στο σύνολό της. Στα ειδικά για κάθε κεντρικό αντισυμβαλλόμενο μέλη συγκαταλέγονται ο εκπρόσωπος της εθνικής αρμόδιας αρχής του κράτους μέλους στο οποίο είναι εγκατεστημένος ο κεντρικός αντισυμβαλλόμενος, που ορίζεται σύμφωνα με τον κανονισμό (ΕΕ) αριθ. 648/2012, και ο εκπρόσωπος της οικείας ή των οικείων κεντρικών τραπεζών έκδοσης. Η πρόταση επίσης ενισχύει τον ρόλο της ΕΑΚΑΑ σε σώματα, προβλέποντας ότι τα μόνιμα μέλη της εκτελεστικής συνόδου για τους κεντρικούς αντισυμβαλλομένους συμμετέχουν στις συνεδριάσεις των σωμάτων για τους κεντρικούς αντισυμβαλλομένους βάσει του κανονισμού (ΕΕ) αριθ. 648/2012. Ο επικεφαλής της εκτελεστικής συνόδου για τους κεντρικούς αντισυμβαλλομένους θα προεδρεύει και θα διευθύνει τις εν λόγω συνεδριάσεις.
               
               
                  Το παρόν έγγραφο υποβάλλεται προκειμένου να συμπληρωθεί η πρόταση της Επιτροπής EMIR II. Αποτελεί μέρος της δέσμης μέτρων που αποσκοπούν στην ενίσχυση της εποπτείας των χρηματοπιστωτικών αγορών της ΕΕ, με τη βελτίωση της λειτουργίας του συστήματος των Ευρωπαϊκών Εποπτικών Αρχών (ΕΕΑ). Το παρόν έγγραφο προβλέπει ειδικά την ανάθεση ενός πρόσθετου καθήκοντος στην εκτελεστική σύνοδο για τους κεντρικούς αντισυμβαλλομένους. Η προσθήκη αυτή θεωρείται απαραίτητη για την αποτελεσματική σύσταση της εκτελεστική συνόδου για τους κεντρικούς αντισυμβαλλομένους πριν από την επικείμενη μεταρρύθμιση των ΕΕΑ.
               
            
            
               
            
            
               Στο σημείο 7 της πρότασης κανονισμού του Ευρωπαϊκού Κοινοβουλίου και του Συμβουλίου, την οποία υπέβαλε η Επιτροπή, για την τροποποίηση του κανονισμού (ΕΕ) αριθ. 1095/2010 σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών) και την τροποποίηση του κανονισμού (ΕΕ) αριθ. 648/2012 όσον αφορά τις διαδικασίες για την αδειοδότηση κεντρικών αντισυμβαλλομένων και τις αρχές που συμμετέχουν, καθώς και τις απαιτήσεις για την αναγνώριση κεντρικών αντισυμβαλλομένων τρίτων χωρών [COM(2017)331 final], παρεμβάλλεται το ακόλουθο σημείο α) στο άρθρο 44β παράγραφος 1:
            
            
            
               «α)
                     τη λήψη αποφάσεων και μέτρων σε θέματα που αφορούν τους κεντρικούς αντισυμβαλλομένους σε σχέση με τα άρθρα 17, 19, 29, 29α και 30 του παρόντος κανονισμού·».